Jahnátek, Ľubomír, minister pôdohospodárstva a rozvoja vidieka SR (2015-05-28):
Dobre. Teraz čo sa týka samotného prejavu. Pán poslanec Dzurinda, vy ste svoj prejav obsahovo konštruovali do dvoch rovín. Prvá rovina, že ste citovali rôzne čísla, pasáže a údaje z oficiálnych vládnych materiálov, a potom ste ako všetci ostatní poslanci v tej druhej časti použili rôzne príklady a úplne ste sa odklonili od témy privatizácia Slovenských elektrární, čo ma veľmi prekvapilo, lebo, ešte raz, veď vy ste si vyžiadali túto diskusiu. Vy. Veď ju nikto ani zo SMER-u, ale ani z vašich kolegov z opozície nechcel. (Potlesk.) Vy ste si ju dali a všetci vám ju teda odklepli, lebo čakali, že niečo konečne zásadné poviete. Takže k tým údajom a číslam a citáciám, ktoré ste citovali z oficiálnych vládnych materiálov. Pán Dzurinda, ale veď od roku ’98 ste boli predseda vlády a robili to vaši nominanti, vaši ministri a ešte dokonca aj vaši tí najbližší ministri, ktorí vždy vstupovali až pri závere, keď sa už dojednávali posledné state a hlavne cena. Čiže tí ministri predkladali takéto materiály, tak čo nám to tu citujete. No však ste si ich dali na objednávku urobiť, no, tak sa urobili tak, aby ste to mali komfortné a aby ste mohli oblbovať národ, že celé je to fajn a celé je to geniálne, ako ísť do privatizácie týchto strategických podnikov. Čo sa týka... A viac sa už k tomu nebudem vyjadrovať, lebo k tým číslam sa vážne nemá význam – a údajom – vyjadrovať. Ale z hľadiska konštrukcie ste celú tú diskusiu postavili na troch klamstvách a geniálnych záveroch. Pokiaľ som si to ja dobre zapísal, nikto vám nevyčítal cenu, potom ste sa opreli do mňa za archív a nulový variant a tretie bolo closing. Neviem, či som si niečo z toho nezapamätal, ale tieto, tieto tri topicy mám tu zaznačené. Takže nikto vám nevyčítal chybu. To snáď nemyslíte vážne! Objavil ste Google, no tak si zagooglujte a pozrite si minimálne moje vystúpenia v roku 2006 a ’10, vystúpenie premiéra Fica, mnohé diskusie, ktoré boli na tému privatizácie energetických sústav povedané. To snáď nemyslíte vážne? A to som ani nevedel, čo tu povedal pán podpredseda parlamentu, že vás tu grilovali tri dni a nevedeli sa zmieriť s takto nastavenou privatizáciou. Pán Dzurinda, to snáď nemôžete nahlas ani povedať. Veď to je taká lož, ktorá automaticky každého človeka musí, musí dostať do pozoru, že tento človek klame a bez škrupúľ. (Potlesk.) K cene. Povedali ste cenu, odcitovali ste tu ceny, ale ste zabudli povedať, že to bola, že vám privatizačný poradca vyhodnotil cenu trhovú. Na tom sa asi zhodneme. Lebo účtovná bola 1,78 mld. eur. Predali ste to za 840 mil. Za trhovú. Dámy a páni, ktorí robíte aspoň trošku v ekonomike alebo kupujete, predávate, viete, že ako sa generuje trhová cena. No jednoducho na základe reálnej hodnoty, do ktorej ide okrem iného aj výnosnosť, ziskovosť alebo stratovosť toho podniku. Preto sa aj podniky s miliónovými majetkami predávajú za jedno euro, lebo sú v takej strate, že väčšiu hodnotu nemajú. Veď vám to tu váš kolega, ktorý bol zároveň aj členom tej privatizačnej komisie, z KDH povedal, že strata pri privatizácii bola 360 mil. korún. No veď jasné, veď vy ste nielen elektrárne, ale aj SPP, všetky ste najprv minimálne dva roky predtým, než ste chceli odštartovať privatizáciu, poslali do straty a potom ste znižovali trhovú cenu, aby tá privatizácia bola čo najmenšia. Čiže cena, za ktorú štát predá, čo najnižšia a provízia čo najvyššia. Lebo každému bolo jasné, že tie pozemky, že tie majetky majú podstatne vyššiu hodnotu. A kto spôsobil tú stratu? Veď od ’98. roku do 4. januára 2006 ste boli predseda vlády Slovenskej republiky. Vy ste si dali svojich ministrov, vy ste si dali svojich nominantov do riadiacich štruktúr. Čiže vy beriete prvú a najvyššiu politickú zodpovednosť za to, že tie podniky boli v strate. (Potlesk.) Veď ste to urobili úmyselne. Takže ísť s takýmto prekľučkovaním sa cez ponúkané ceny, no, samozrejme, veď to bol súčasť scenára. To bol súčasť toho diablovho plánu, ktorý ste vy vymysleli pri privatizácii slovenskej energetiky. Archív a nulový variant. Pán poslanec, na rozdiel od vás a na rozdiel možno aj od pisateľa toho listu, ktorý vám poslal, ja som v tom archíve bol. Verím tomu, že vy ste v tom archíve neboli. Ale máte list. Čiže vy máte argument. Ja ho nespochybňujem, ale ja som v tom archíve bol a ja viem, že tam nič nebolo. A dôkaz, lebo... (Smiech v sále.) No, no nesmejte sa, nesmejte sa, lebo dôkaz toho, dôkaz toho, že sme nemali privatizačné dokumenty, je, že keď sme predložili správu o privatizácii SPP, miesto toho, aby naštartovali orgány činné v trestnom konaní a začali preverovať celú túto transakciu, tak naštartoval Národný kontrolný úrad a vtedajšia podpredsedníčka NKÚ, jej meno už si nepamätám, ale bola nominantka SDKÚ, nám vypálila niekoľkomiliónovú pokutu, ministerstvu hospodárstva, za to, že nemáme založené originálne materiály pri privatizácii energetických podnikov. Veď to vaša nominantka z NKÚ potvrdila. Takže čo mi to tu rozprávate? (Potlesk.) A čo vám napísal Paľo Pavlis, ja za to nezodpovedám. Možnože dneska sa tie materiály, sú tam. Ja neviem. Ale v čase, keď som ja písal správu, v čase, keď som bol ministrom sme dostali pokutu od NKÚ za to, že sme nemali založené materiály. Posledné, closing. Sám ste povedali, pán poslanec Dzurinda, že ani vám sa nepodarilo uzavrieť closing, že Mikloš rokoval a bol nahnevaný. Dámy, páni, viete, prečo nebol uzavretý closing? No veľmi jednoducho. Už v privatizačnej zmluve bolo napísané, kto bude robiť closing, ktorá poradenská firma, a zároveň tam bolo napísané, že obe dve strany sa tomuto auditu, tomuto výroku podriadia. No urobila to spoločnosť, ktorá ale nenapísala, že niečo má doplatiť Enel, ale Slovensko má doplatiť ešte Enelu. To bol jediný dôvod, prečo sme my odmietli closing, a potom vládna koalícia dala urobiť iný audit, ktorý mal výstup štyri varianty, kde v každej variante mal doplácať Enel, a už sa išlo len podľa tohto variantu, lebo ten bol prospešný pre Slovensko, ale v zmysle privatizačnej zmluvy bol neplatný. A preto Enel odmieta akúkoľvek inú, inú bodku za privatizáciou, ako doplatiť zo slovenskej strany. A to ste si nelajzli ani vy. Ani vy ste si netrúfli, aby ste uzavreli closing, a teraz vyčítate premiérovi Ficovi, že nechce uzavrieť tento konflikt. Však mu strkáte hlavu do oprátky. No tak sa ani nečudujte, že to nepôjde. A už len poslednú vec. Môj nulový variant. Dámy, páni, nulový variant bol vypracovaný v dobrej viere na základe dokladov, ktoré sme mali na ministerstve hospodárstva. Ja si veľmi dobre pamätám, keď na podnet vtedajšieho štátneho tajomníka pána Muňka bola zvolaná porada na úrad vlády, kde Dušan Muňko ako štátny tajomník došiel so zásadným dokumentom. On objavil dokument, ktorý sme my nemali. Výsledkom toho bolo, že za prvé nebola dohodnutá táto transakcia s Maďarskou republikou a bez tejto dohody je zmluva neplatná. A za druhé nebola verejná súťaž na prenájom Vodného diela Gabčíkova. To úplne zmenilo základy, na ktorých bol postavený closing, preto som okamžite dal pokyn a priamo z vlády som volal zastaviť tento materiál, lebo sme ho postavili na zlých informáciách, a odvtedy sa nikto k nulovému variantu už ani nevrátil. Toto je, dámy, páni, pravda, a nie výmysly. Ďakujem pekne. (Potlesk.)